Diari Oficial de la Generalitat Valenciana


Sumari del DOGV 4459, del 13-03-2003 (2003/2547)

ORDE de 26 de febrer de 2003 de la Conselleria d'Economia, Hisenda i Ocupació, per la qual es regulen els suports a la inversió productiva per a l'exercici 2003. (EKD 9872).
-----------------------------------------------------------------------------------------------------------------------------------------------------------------------------

### Dades del document

Número de DOGV
:   4459

Data del DOGV
:   13-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/2547


Data del document
:   26-02-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * Institut Valencià de Finances
    * innovació
    * ajuda a les empreses
    * legislació
    * suport econòmic
    * projecte d'inversió
    * ajuda a la inversió

ORDE de 26 de febrer de 2003 de la Conselleria d'Economia, Hisenda i Ocupació, per la qual es regulen els suports a la inversió productiva per a l'exercici 2003. (UOQ 2374). [2003/2547]
  
La Generalitat Valenciana considera que el desenvolupament econòmic de la comunitat autònoma requerix l'ampliació, millora i modernització de les estructures productives de les empreses existents, així com la creació d'altres noves en els diferents sectors de l'economia, que propicien la generació d'ocupació. Així mateix, la globalització dels mercats ha d'induir les empreses de la Comunitat a la innovació tecnològica, a la internacionalització de la seua activitat i al desenvolupament de projectes de cooperació empresarial, a fi de mantenir i incrementar la seua capacitat competitiva. Tot això en un marc de creixement sostenible, que obliga a una major eficiència energètica i a la millora del medi ambient.
  
La dimensió que caracteritza el teixit empresarial en l'àmbit de la nostra Comunitat, el caràcter familiar del seu accionariat i gestió, així com l'entorn financer en què es desenrotlla, aconsella el disseny i la instrumentació d'actuacions encaminades a incentivar les decisions d'inversió.
  
L'Institut Valencià de Finances té com a missió contribuir al desenvolupament equilibrat i estable de l'economia valenciana, facilitant préstecs a llarg termini per a finançar projectes d'inversió que promoguen la creació d'ocupació i milloren la capacitat competitiva de les empreses, actuant sempre de forma complementària a l'oferta del sistema financer.
  
Així mateix, un dels objectius de l'Institut Valencià de Finances és propiciar que les entitats financeres atenguen la demanda de finançament a llarg termini de les empreses valencianes. Per este motiu i perquè, en ocasions, a causa de la dimensió dels projectes d'inversió, l'Institut per si sol no pot assumir la totalitat del finançament, este es compartix amb entitats financeres, a través de diversos mecanismes.
  
La Llei de Pressupostos de la Generalitat Valenciana per a l'any 2003, recull una línia denominada ?Incentius a la Inversió Productiva?, la finalitat de la qual és minorar el cost de les operacions creditícies d'empreses destinades a inversió. A fi que l'actual programa tinga continuïtat amb el dut a terme durant l'any 2002, s'establix l'aplicació de les subvencions a les operacions formalitzades a partir de la data d'acabament del pla anterior.
  
Així mateix, i per tal d'aconseguir una major operativitat i agilitat en la prestació d'estos suports financers, per Acord de 9 de maig de 2000, del Govern Valencià, s'encarregà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'estes ajudes, d'acord amb les finalitats establides en la llei de pressupostos.
  
Vist això i en compliment del que disposa l'article 47 del text refós de la Llei d'Hisenda Pública de la Generalitat Valenciana.
  
ORDENE
  
Article 1. Objecte
  
La present orde regula el procediment de subvenció, per part de la Conselleria d'Economia, Hisenda i Ocupació, per mitjà de l'Institut Valencià de Finances, del cost de les operacions creditícies que concerten les empreses amb l'Institut Valencià de Finances i, si és el cas, amb entitats financeres que participen amb l'Institut esmentat en el finançament de projectes d'inversió.
  
Article 2. Projectes d'inversió objecte de finançament i subvenció
  
Els projectes d'inversió objecte de finançament seran els que determine l'Institut Valencià de Finances en el marc de la normativa que regix la concessió de préstecs per part del dit Institut.
  
A efectes del que disposa la present orde es consideraran projectes d'inversió d'especial interés per a l'economia de la Comunitat Valenciana, (d'ara endavant projectes preferents) els destinats a la innovació tecnològica, internacionalització de les empreses de la Comunitat, optimització de la utilització dels recursos energètics i millora del medi ambient, així com aquells que, per realitzar actuacions de cooperació empresarial (consorcis, UTES, AIE, Joint Venture, etc.), per la seua capacitat de crear ocupació, per generar un benefici social, per la seua dimensió, ubicació o altres factores, es consideren estratègics, a judici de l'Institut Valencià de Finances.
  
Article 3. Beneficiaris de les subvencions i característiques dels préstecs subvencionats
  
1. Podran ser beneficiaris de les subvencions les empreses els projectes d'inversió de les quals siguen finançats per l'Institut Valencià de Finances, individualment, o, si és el cas, conjuntament pel dit Institut i entitats financeres privades o públiques.
  
2. La subvenció regulada en la present orde s'aplicarà, en tot cas, a les operacions formalitzades amb l'Institut Valencià de Finances. Les característiques de les empreses susceptibles d'obtindre finançament de l'Institut esmentat, la naturalesa dels sectors finançables, les condicions, la quantia, el termini i la mancança dels préstecs, estarà subjecta a la mateixa normativa que regix la concessió de préstecs per part de l'Institut Valencià de Finances.
  
3. La subvenció podrà aplicar-se a les operacions formalitzades amb entitats financeres públiques o privades sempre que es complisquen els requisits següents:
  
a) Que la seua finalitat siga el cofinançament del mateix projecte d'inversió finançat per l'Institut Valencià de Finances.
  
b) Que es tracte de projectes preferents.
  
c) Que el cofinançament haja sigut decidit per l'Institut Valencià de Finances.
  
d) Que les característiques d'estes operacions quant a termini, mancança, tipus d'interés, comissions i garanties siguen similars a les aplicades per l'Institut Valencià de Finances.
  
4. Les subvencions s'aplicaran a les operacions formalitzades des del dia 1 d'octubre de 2002 al 30 de setembre de 2003.
  
Article 4. Quantia i condicions de les subvencions
  
1. La Conselleria d'Economia, Hisenda i Ocupació, per mitjà de l'Institut Valencià de Finances, podrà concedir els suports financers següents a les operacions de préstec que concerten les empreses amb l'Institut Valencià de Finances i, si és el cas, amb entitats financeres que participen amb este en el finançament de projectes d'inversió.
  
a) Subvenció del tipus d'interés.
  
a.1) Percentatge a subvencionar
  
Amb caràcter general, la subvenció serà d'1 punt percentual del tipus d'interés.
  
En aquelles operacions que financen projectes preferents, la subvenció serà de fins a 2 punts percentuals.
  
El tipus d'interés inicial de les operacions de préstec, una vegada descomptats els punts percentuals de subvenció, no podrà ser inferior a l'índex de preus al consum, referit al previst anual per a 2003, situat en el 2%.
  
S'entendrà per tipus d'interés inicial:
  
- En les operacions formalitzades amb l'Institut Valencià de Finances, el resultant d'addicionar al diferencial pactat, l'índex de referència corresponent al dia de la formalització de l'operació que figura en la pòlissa.
  
- En les operacions formalitzades amb altres entitats financeres: la mitjana simple ponderada del tipus d'interés corresponent al període fix inicial i al període variable subvencionat, prenent en este últim període com a referència l'índex corresponent al dia de la formalització de l'operació, o, si és el cas, el tipus fix pactat.
  
a.2) Termini a subvencionar
  
Serà subvencionable el tipus d'interés corresponent a:
  
- 3 anys de la vida dels préstecs, amb caràcter general.
  
- Fins a 5 anys en el cas d'operacions que financen projectes preferents. No obstant això, este termini podrà ser ampliat fins al total període de vigència de l'operació.
  
b) Subvenció de la comissió d'obertura
  
Se subvencionarà fins al 0,5% del nominal dels préstecs, corresponent, si és el cas, a la comissió d'obertura.
  
2. L'import màxim de la subvenció que s'ha de concedir junt amb altres possibles ajudes o subvencions obtingudes per al mateix projecte d'inversió no podrà superar, amb caràcter general, el 35% del projecte d'inversió finançat.
  
Article 5. Càlcul de les subvencions
  
La quantia de la subvenció al tipus d'interés es determinarà aplicant el percentatge de subvenció resultant, d'acord amb el que disposa l'apartat 1.a) de l'article anterior, al capital viu dels préstecs segons el quadre d'amortització tipus elaborat per l'Institut Valencià de Finances, tenint en compte el termini i la mancança de les operacions. Els imports obtinguts per a cada període s'actualitzaran al moment origen de l'operació, a un tipus d'interés del 4,80%. A l'import resultant actualitzat, s'addicionarà, si és el cas, el corresponent a la comissió d'obertura, segons el que disposa l'apartat 1.b) de l'article anterior.
  
Article 6. Procediment de concessió de la subvenció
  
1. L'expedient de tramitació de la subvenció haurà de contindre la sol·licitud de subvenció, subscrita per l'empresa, a la qual s'adjuntaran els documents següents:
  
- Còpia de la targeta d'identificació fiscal de l'empresa.
  
- Últim rebut de l'Impost d'Activitats Econòmiques.
  
- Certificacions acreditatives d'estar al corrent en el pagament de les obligacions tributàries amb l'Estat i l'administració autonòmica i davant la Seguretat Social, que hauran d'estar expedides, com a màxim, sis mesos abans de l'acabament del termini de presentació de les sol·licituds, establit en l'apartat 2 del present article.
  
- Declaració responsable relativa a la sol·licitud i, si és el cas, obtenció d'altres subvencions o ajudes per al mateix projecte d'inversió procedents de qualssevol administracions o ens públics.
  
- Document de formalització de les operacions (pòlissa / escriptura de préstec).
  
- Memòria detallada del pla d'inversió o del projecte finançat, especificant, si és el cas, els terminis d'execució.
  
No serà obligatòria la presentació d'aquells documents que ja es troben en poder de l'Institut Valencià de Finances.
  
2. La sol·licitud junt amb els documents a què s'ha fet referència seran enviats a l'Institut Valencià de Finances, una vegada formalitzats els préstecs corresponents i com a màxim l'últim dia del mes següent al de la formalització, excepte les operacions formalitzades en el mes de setembre de 2003, la documentació de les quals es presentarà com a màxim el dia 15 del mes següent. En el cas de les operacions formalitzades abans de l'entrada en vigor de la present orde, la documentació es presentarà, com a màxim, l'últim dia del mes següent al de l'entrada en vigor.
  
3. Les ajudes s'atorgaran per orde d'entrada de la sol·licitud, mentre hi haja consignació pressupostària.
  
4. Les sol·licituds seran resoltes pel conseller d'Economia, Hisenda i Ocupació, a proposta del director general de l'Institut Valencià de Finances. La resolució de concessió serà comunicada a les persones interessades.
  
Article 7. Justificació de la inversió i procediment de pagament
  
1. Prèviament al pagament de les subvencions, els seus beneficiaris hauran d'acreditar documentalment, davant l'Institut Valencià de Finances i pels mitjans admesos en dret, l'efectiva execució de la inversió o del projecte finançat amb l'import del préstec objecte de subvenció. A l'efecte, hauran de presentar-se originals o fotocòpies autenticades com cal, de les factures o dels documents públics, en els casos exigits per la legislació vigent, acreditatives de l'execució del projecte, l'import total del qual exclòs l'IVA haurà de ser com a mínim l'import del préstec objecte de subvenció.
  
2. La data dels documents acreditatius de la inversió serà com a màxim de sis mesos anteriors a la concessió dels préstecs.
  
3. La data de presentació de la documentació esmentada serà com a màxim el 31 d'octubre de 2003. En el supòsit que en esta data no es puga justificar la inversió d'almenys la quantia del préstec objecte de subvenció, les subvencions del tipus d'interés i de la comissió d'obertura es minoraran calculant-se en proporció a l'import justificat.
  
Excepcionalment, quan es tracte de projectes preferents d'execució pluriennal, no es produirà esta minoració de la subvenció, i la part de la inversió que no puga ser justificada fins al 31 d'octubre de 2003, podrà justificar-se després, com a màxim fins al 31 d'octubre de l'any 2005. La subvenció es calcularà en proporció a l'import justificat fins a esta última data.
  
4. Les modificacions introduïdes durant l'execució del projecte en els elements integrants del pla d'inversió finançat, necessitaran l'autorització prèvia de l'Institut Valencià de Finances.
  
5. L'import de les subvencions, definitives o parcials, calculades en proporció a l'import justificat fins al 31 d'octubre de 2003, es pagarà a càrrec del pressupost de 2003. En cas de projectes pluriennals a què fa referència l'anterior apartat 3, l'import de les subvencions corresponents a la inversió justificada fins al 31 d'octubre de cada any, es pagaran a càrrec del pressupost del dit exercici anual.
  
6. Els dits imports s'aplicaran a l'amortització anticipada dels préstecs formalitzats, en la data de pagament d'estes. A esta amortització o amortitzacions no els serà d'aplicació el que disposa el paràgraf primer, de l'article nové de la present orde.
  
Article 8. Import global màxim de subvencions
  
La quantia màxima global de subvencions destinades a la finalitat regulada en la present orde, que s'han de concedir a càrrec del pressupost de la Generalitat Valenciana per a l'exercici 2003 serà de 7.106.925,75 euros, que es pagaran a càrrec del programa 612.60, Despeses Diverses, línia T1387000 €Incentius a la inversió productiva?.
  
La dita quantia podrà ser ampliada al llarg del present exercici com a conseqüència d'una ampliació de la dotació global assignada a la línia abans esmentada.
  
Les quanties de les despeses per a exercicis futurs, s'establixen en els imports següents: 1.000.000,00 d'euros per a l'exercici 2004 i 500.000,00 euros per a l'exercici 2005.
  
Els compromisos que s'adquirisquen, si és el cas, per a exercicis futurs, se subordinaran als crèdits que, per als dits exercicis, es consignen a l'efecte en el pressupost de la Generalitat Valenciana.
  
Article 9. Incidències posteriors al pagament de la subvenció
  
Durant el període subvencionat no es podran amortitzar anticipadament, parcialment o totalment els préstecs que es beneficien de les ajudes regulades en esta orde, si no es reintegra, prèviament, l'import corresponent a la part de la subvenció pagada i no meritada.
  
A l'efecte, l'Institut Valencià de Finances vetlarà pel compliment del que disposa el paràgraf anterior.
  
Article 10. Inspecció i control
  
L'Institut Valencià de Finances i la Intervenció General de la Generalitat Valenciana podran realitzar les inspeccions i comprovacions i demanar la informació que consideren oportuna per a vigilar l'adequada aplicació del que disposa la present orde i d'acord amb la normativa vigent.
  
Article 11. Facultats
  
Es faculta el director general de l'Institut Valencià de Finances per a dictar les resolucions necessàries per a l'aplicació d'esta orde, així com per a resoldre els dubtes concrets que en relació amb ella se susciten.
  
El director general de l'Institut Valencià de Finances serà l'òrgan competent per a determinar quins projectes poden considerar-se preferents, en els termes establits en l'article segon, a l'efecte que s'aplique la subvenció d'operacions cofinançades prevista en l'apartat 3 de l'article tercer; la subvenció de 2 punts percentuals del tipus d'interés i de períodes de 5 o més anys, prevista en l'apartat 1 de l'article quart, així com les subvencions pluriennals previstes en l'apartat 3 de l'article seté de la present orde.
  
DISPOSICIONS TRANSITÒRIES
  
Primera
  
Podran concedir-se a càrrec de la dotació del pressupost de la Generalitat Valenciana per a l'exercici 2003, especificada en el paràgraf primer de l'article vuité de la present orde, les subvencions sol·licitades en exercicis passats, en virtut de les órdens de la Conselleria d'Economia, Hisenda i Ocupació per les qual es regulen els suports a la inversió productiva, que no hagen sigut ateses per falta de disponibilitat de crèdit pressupostari. La quantia màxima de la dotació del pressupost del 2003 destinat a esta finalitat serà de 1.803.036,31 euros.
  
Segona
  
Les subvencions recollides en la disposició anterior, es regiran pel que establixen les órdens de convocatòria, corresponents a l'exercici en què estes se sol·licitaren.
  
DISPOSICIÓ FINAL
  
La concessió i la quantia de les ajudes regulades en esta orde estarà condicionada, a més del compliment dels requisits que en cada cas s'indiquen, a l'existència de crèdit pressupostari, habilitat amb esta finalitat pels pressupostos de la Generalitat Valenciana.
  
València, 26 de febrer de 2003
  
El conseller d'Economia, Hisenda i Ocupació
  
VICENTE RAMBLA MOMPLET